

**ประกาศองค์การบริหารส่วนตำบลทุ่งกระตาดพัฒนา**

**เรื่อง มาตรการจัดการในกรณีที่ตรวจพบ หรือได้รับแจ้ง หรือรับทราบ การทุจริต**

**หรือกระทำที่ก่อให้เกิดความเสียหายแก่องค์การบริหารส่วนตำบลทุ่งกระตาดพัฒนา**

..........................................................................

ด้วยคณะกรรมการพนักงานส่วนตำบลจังหวัดบุรีรัมย์ ได้มีประกาศใช้หลักเกณฑ์เกี่ยวกับการดำเนินการทางวินัย เรื่อง หลักเกณฑ์และเงื่อนไขการสอบสวน การลงโทษทางวินัย พ.ศ.2558, ประกาศ เรื่อง หลักเกณฑ์ และเงื่อนไขในการให้ออกราชการ พ.ศ.2558 และประกาศฯ เรื่อง หลักเกณฑ์และเงื่อนไขการอุทธรณ์ และการร้องทุกข์ พ.ศ.2558 โดยให้มีผลบังคับใช้ตั้งแต่วันที่ 1 มกราคม 2559 เป็นต้นไป ประกอบกับระเบียบ สำนักนายกรัฐมนตรีวาด้วยหลักเกณฑ์การปฏิบัติเกี่ยวกับความรับผิดทางละเมิดของเจ้าหน้าที่ พ.ศ.2559 กระทรวงการคลัง ได้กำหนดแนวทางการสอบข้อเท็จจริงความรับผิดทางละเมิด ตามประเภทสำนวนการสอบสวน เป็น 5 ประเภท ซึ่งได้แก่ (1) ทุจริตทางการเงิน (2) ไม่ปฏิบัติตามระเบียบหรือกฎหมาย (3) คนร้ายกระทำโจรกรรม หรือทรัพย์สินสูญหาย (4) อาคารสถานที่ถูกเพลิงไหม้และ (5) อุบัติเหตุตามหนังสือกระทรวงการคลัง ที่ 0406.7/ว 56 ลงวันที่ 12 กันยายน 2550

ดังนั้น เพื่อเกิดผลที่ชัดเจนในการดำเนินการตามกระบวนการของระเบียบ กฎหมายทั้งทางด้านการดำเนินการทางวินัยและการสอบข้อเท็จจริงความรับผิดทางละเมิดของเจ้าหน้าที่ องค์การบริหารส่วนตำบลทุ่งกระตาดพัฒนา จึงได้จัดให้มีมาตรการจัดการในกรณีที่ตรวจพบ หรือได้รับแจ้ง หรือรับทราบการทุจริตของเจ้าหน้าที่หรือกรณีเกิดความเสียหายแก่องค์การบริหารส่วนตำบลทุ่งกระตาดพัฒนา จึงกำหนดให้พนักงานส่วนตำบลหรือเจ้าหน้าที่ที่มีหน้าที่หรือได้รับทราบ หรือรับแจ้งเหตุ ในกรณีดังกล่าว มีหน้าที่รายงานเหตุเป็นลายลักษณ์อักษรให้ผู้บังคับบัญชาตามสายงานทราบโดยด่วน พร้อมให้มีการรวบรวมเอกสารหลักฐานที่สำคัญที่เกี่ยวข้อง ประกอบการรายงานในข้อเท็จจริงและข้อกฎหมาย ดังต่อไปนี้

1. กรณีทุจริตทางการเงิน

-วันเวลาที่เกิดการทุจริต

-ชื่อ ตำแหน่ง และอำนาจหน้าที่ของผู้กระทำทุจริตในการปฏิบัติราชการโดยปกติ (กรณีช่วงระยะเวลา ที่เกิดความเสียหายมีผู้รับผิดชอบและเกี่ยวข้องหลายคนซึ่งมีการเปลี่ยนแปลงตำแหน่งผู้รับผิดชอบหรือผู้ที่เกี่ยวข้องให้ระบุช่วงเวลาที่แต่ละคนรับผิดชอบ)

-การกระทำและพฤติการณ์ในการกระทำทุจริต

-รายละเอียดการปฏิบัติงานของเจ้าหน้าที่ในทางปฏิบัติที่ถูกต้อง เปรียบเทียบการกระทำที่เกิดขึ้นจริง

-รายการและจำนวนเงินที่ทุจริต หรือเงินที่ขาดหายไป

(2) กรณีไม่ปฏิบัติตามระเบียบหรือกฎหมาย

-วันเวลาที่เกิดการไม่ปฏิบัติตามระเบียบหรือกฎหมาย

-ชื่อ ตำแหน่ง และอำนาจหน้าที่ของผู้กระทำ (กรณีช่วงระยะเวลาที่เกิดความเสียหายมีผู้รับผิดชอบและเกี่ยวข้องหลายคนซึ่งมีการเปลี่ยนแปลงตำแหน่งผู้รับผิดชอบหรือผู้ที่เกี่ยวข้องให้ระบุช่วงเวลาที่แต่ละคนรับผิดชอบ)

/-กฎหมาย ระเบียบ…

-2-

-กฎหมาย ระเบียบ มติคณะรัฐมนตรี ข้อบังคับและคำสั่งที่เกี่ยวข้อง

-การกระทำและพฤติการณ์ในการไม่ปฏิบัติตามระเบียบหรือกฎหมาย

-จำนวนเงินที่ถือว่าทำให้ราชการได้รับความเสียหาย

(3) กรณีคนร้ายกระทำโจรกรรมหรือทรัพย์สินสูญหายหรือเสียหาย

-วัน เวลาที่เกิดเหตุ

-เป็นทรัพย์ชนิดใด ตั้งและเก็บรักษา ณ ที่ใด บริเวณที่ตั้งทรัพย์หรือสถานที่เก็บรักษาเป็นอย่างไร

-รายการและมูลค่าทรัพย์สินที่หายและเสียหาย

-อาคารและสถานที่ที่เก็บรักษาทรัพย์

-ลักษณะของอาคาร หรือที่เก็บทรัพย์ แผนผังอาคารหรือสถานที่เก็บรักษา

-พฤติการณ์ที่คนร้ายเข้าไปในอาคาร และทำการลักทรัพย์อย่างไร

-กุญแจอาคาร หรือที่เก็บทรัพย์ เก็บรักษาที่ใด ผู้ใดเป็นผู้รับผิดชอบหรือเก็บรักษา

-ระเบียบ คำสั่ง และมาตรการในการป้องกันรักษาทรัพย์

-ระเบียบ ข้อบังคับ และคำสั่งที่เกี่ยวกับการป้องกันดูแลรักษาทรัพย์

-การจัดเวรยาม เจ้าหน้าที่ผู้อยู่เวรยาม ให้ระบุชื่อ ตำแหน่ง และบันทึกการปฏิบัติหน้าที่

ระหว่างทรัพย์สินหาย

(4) กรณีอาคารสถานที่ถูกเพลิงไหม้

-วัน เวลาที่เกิดเพลิงไหม้

-ลักษณะของตัวอาคารที่เกิดเพลิงไหม้

-รายการและมูลค่าทรัพย์สินที่ถูกเพลิงไหม้

-ระเบียบ ข้อบังคับ และคำสั่งที่เกี่ยวกับการป้องกันดูแลรักษาทรัพย์

-การจัดเวรยาม เจ้าหน้าที่ผู้อยู่เวรยาม ให้ระบุชื่อ ตำแหน่ง และบันทึกการปฏิบัติหน้าที่

ระหว่างเวลาเกิดเพลิงไหม้

-ข้อสันนิษฐานเบื้องต้นเกี่ยวกับสาเหตุการเกิดเพลิงไหม้

(5) กรณีอุบัติเหตุ

-วัน เวลาเกิดเหตุ

-ชื่อ ยี่ห้อ และเลขทะเบียน

-ชื่อและตำแหน่งผู้ขับ

-ผู้รับผิดชอบดูแลรักษารถ (กรณีผู้รับผิดชอบและเกี่ยวข้องหลายคนซึ่งมีการ

เปลี่ยนแปลงตำแหน่งผู้รับผิดชอบหรือผู้เกี่ยวข้องให้ระบุช่วงเวลาที่แต่ละคนรับผิดชอบ)

-รายการและมูลค่าของทรัพย์สินที่เสียหาย (มีผู้ได้รับบาดเจ็บหรือไม่)

-นำรถไปใช้ในราชการหรือไม่ อย่างไร

-พฤติการณ์และสาเหตุของอุบัติเหตุ (มีคู่กรณีหรือไม่ อย่างไร)

-สภาพของรถก่อนใช้และภายหลังเกิดอุบัติเหตุ (รวมถึงสภาพรถของคู่กรณี (หากมี)) -ระเบียบข้อบังคับในการใช้มีอย่างไร

-เมื่อเกิดอุบัติเหตุแล้วมีการแจ้งความต่อพนักงานสอบสวนหรือไม่ ถ้าไม่มีการแจ้งความ

เพราะเหตุใดจึงไม่มีการแจ้งความ หากเป็นกรณีที่หน่วยงานตรวจสอบภายนอกได้แจ้งผลการตรวจพบการทุจริตหรือรายงานความเห็นเกี่ยวกับความเสียหาย เช่น รายงานความเห็นชอบของสำนักงานการตรวจเงินแผ่นดิน

/คณะกรรมการป้องกัน...

-3-

คณะกรรมการป้องกันและปราบปรามการทุจริตแห่งชาติ คณะกรรมการป้องกันและปราบปรามการทุจริตภาครัฐ

คณะกรรมการป้องกันและปราบปรามการฟอกเงิน เป็นต้น ให้ส่วนงานที่เกี่ยวข้อง (ระดับกอง/สำนัก) มีหน้าที่รายงานผลการดำเนินงาน ให้ผู้บริหารองค์การบริหารส่วนตำบลทุ่งกระตาดพัฒนา ทราบ)

ทั้งนี้ หากปรากฏว่าพนักงานส่วนตำบลหรือเจ้าหน้าที่ที่มีหน้าที่ หรือได้รับทราบ หรือรับแจ้งเหตุ

ในกรณีดังกล่าวเพิกเฉยไม่รายงานเหตุเป็นลายลักษณ์อักษร ให้ผู้บังคับบัญชาตามสายงานทราบให้ถือเป็นการ ละเว้นการปฏิบัติหน้าที่โดยให้มีการดำเนินการทางวินัย และดำเนินการตามระเบียบ กฎหมายที่เกี่ยวข้องต่อไป

 จึงประกาศให้ทราบโดยทั่วกัน

ประกาศ ณ วันที่ 1 เดือน ตุลาคม พ.ศ. 2562

ลงชื่อ

(นายสุชาติ พันธุ์สัมฤทธิ์)

นายกองค์การบริหารตำบลทุ่งกระตาดพัฒนา



**ประกาศองค์การบริหารส่วนตำบลทุ่งกระตาดพัฒนา**

**เรื่อง ประกาศเจตจำนงการบริหารงานด้วยความสุจริต ประจำปีงบประมาณ พ.ศ.2563**

..........................................................................

ข้าพเจ้า นายสุชาติ พันธุ์สัมฤทธิ์ ตำแหน่ง นายกองค์การบริหารส่วนตำบลทุ่งกระตาดพัฒนา จะนำพาหน่วยงานให้ดำเนินงานตามภารกิจด้วยความโปร่งใส บริหารงานด้วยความซื่อสัตย์ สุจริต มีคุณธรรม ปราศจากการทุจริต เพื่อให้บรรลุเจตนารมณ์นโยบายคุณธรรม จริยธรรม ในสังกัดองค์การบริหารส่วนตำบล ทุ่งกระตาดพัฒนาถือปฏิบัติและดำเนินการ ดังนี้

1.ข้าพเจ้าจะบริหารงานและปฏิบัติตามหลักธรรมาภิบาล โดยมุ่งตอบสนองความต้องการของประชาชนด้วยการบริการที่รวดเร็วถูกต้อง เสมอภาค โปร่งใส และเป็นธรรม

2.ข้าพเจ้าจะปลูกฝังค่านิยมและทัศนคติให้บุคลากรในสังกัด มีความรู้ความเข้าใจ ยึดหลักคุณธรรม จริยธรรม นำหลักปรัชญาของเศรษฐกิจพอเพียงมาใช้ในการปฏิบัติงานและการดำเนินชีวิต

3.ข้าพเจ้าจะดำเนินการจัดซื้อ จัดจ้าง ส่งเสริมการดำเนินการให้เกิดความโปร่งใสในทุกขั้นตอน และเปิดโอกาสให้ภาคเอกชน ภาคประชาสังคม และภาคประชาชนเข้ามามีส่วนร่วมในการตรวจสอบ การปฏิบัติงาน โดยเปิดเผยข้อมูลข่าวสารในการดำเนินกิจกรรมทุกรูปแบบ

4.ข้าพเจ้าจะประชาสัมพันธ์แจ้งข้อมูลข่าวสาร เบาะแส การทุจริต ร้องเรียนร้องทุกข์ผ่าน ศูนย์ยุติธรรมองค์การบริหารส่วนตำบลทุ่งกระตาดพัฒนา

5.กรณีพบการทุจริตจะดำเนินการสอบสวนและลงโทษขั้นสูงสุดกับผู้ที่ทุจริตอย่างจริงจัง

จึงประกาศให้ทราบโดยทั่วกัน

ประกาศ ณ วันที่ 6 เดือน มกราคม พ.ศ. 2563

ลงชื่อ

(นายสุชาติ พันธุ์สัมฤทธิ์)

นายกองค์การบริหารตำบลทุ่งกระตาดพัฒนา